Jeg er glad for mit rejsekort, der altid har fungeret upåklageligt, så da den amerikanske niece og hendes mand kom på ferie hos os, fandt jeg naturligvis ud af, hvordan man rejser rundt i hovedstadsområdet uden klippekort. Niecen er kommet på ferie i Danmark, siden hun var en lille pige, og hun sætter pris på den offentlige transport og er vant til klippekortet, og hun undrede sig over, at det var afskaffet.

»Det er fordi, det er nemmere med rejsekortet«, forklarede jeg.

»Man bipper bare ud og ind og skal ikke tænke på zoner og klip«. Således opmuntret kiggede niecen på Movias og DSB’s hjemmesider under ’tourist’, og der var fem forskellige produkter at vælge imellem, men de var alle rettet mod turister, der tilbringer 24 timer eller et par dage i byen, eller som ønskede et periodekort til 30 dage med bestemte zoner efter eget valg (490 kr. per næse). Ikke noget rejsekort der.